La Biblioteca d’Adults acull l’exposició itinerant “Escriptors valencians de l’Exili”, promoguda per l’Acadèmia Valenciana de la Llengua
2025-07-24

L’equip de les Biblioteques Municipals de Burjassot ja ha preparat totes les accions de foment de la lectura i d’animació lectora per al primer mes del nou any. Accions que comencen este 4 de gener acollint, a la Biblioteca d’Adults, l’exposició “Escriptors valencians de l’Exili”, promoguda per l’Acadèmia Valenciana de la Llengua.

La institució ret homenatge als autors que van mantindre el valencià en la seua producció durant l’exili i, per a això, s’ha confeccionat una exposició itinerant, que recorrerà la Comunitat Valenciana fins al 29 de febrer del 2024. En el cas de Burjassot, l’exposició es podrà visitar des del 4 de gener al 12 de gener en l’horari habitual de la Biblioteca d’Adults, de dilluns a divendres de 8.15 a 20.45 hores.

La mostra està formada per dotze panells que fan un recorregut per les geografies de l’exili valencià (el nord d’Àfrica, França, Europa del Nord, Europa de l’Est, Amèrica Llatina i la Unió Soviètica), documentant la trajectòria dels escriptors que van haver d’exiliar-se i exhibirà algunes de les publicacions on van col·laborar. A més, l’exposició recordarà l’exili interior que van patir els lletraferits que es van quedar i ressenya la contribució de l’exili de gran part del món de la cultura valenciana en la seua projecció internacional.

En la llista dels escriptors exiliats que l’Acadèmia recordarà els pròxims mesos, es troben Angelí Castanyer Fons, Josep Castanyer Fons, Carles Esplà, Emili Gómez Nadal, Gaetà Huguet Segarra o Juli Just Gimeno, entre altres.

La imatge gràfica que acompanyarà les activitats de l’Acadèmia és un «poema visual» on es funden llibre i viatge, creat per la marca Espirelius.